Taxi-skietery: Spesiale aksieplan om moordenaars vas te trekArgieffoto: SAPD ŉ Spesiale aksieplan is beraam om die moordenaars vas te trek wat Saterdagaand 11 mense in ŉ taxi in KwaZulu-Natal doodgeskiet het. Brig. Vish Naidoo, woordvoerder van die polisie, het gesê die aksieplan strek oor 72 uur en lede van die SAPD, misdaadintelligensie, die Valke, die spesiale taakspan en die polisie se speurdiens is daarby betrokke. Maroela Media het vroeër berig die voorval het Saterdag omstreeks 20:00 naby Colenso in die KwaZulu-Natalse Middelande plaasgevind. Die taxi was op pad van ŉ begrafnis in Matimatolo in KwaZulu-Natal na Johannesburg toe onbekende mense uit die bosse langs die R74 te voorskyn gekom en op die taxi losgebrand het. Volgens Naidoo is 11 mense doodgeskiet en vier ander gewond. Die beseerdes is tans in ŉ kritieke toestand in die hospitaal. Twee insittendes van die taxi is nie beseer nie. Naidoo het gesê die slagoffers was almal lede van die Ivory Park-taxivereniging in Gauteng. Genl. Kehla Sitole, nasionale kommissaris van die polisie, het die voorval ten sterkste veroordeel. Hy het gesê die waarnemende provinsiale polisiekommissaris van KwaZulu-Natal, lt.genl. Nhlanhla Mkhwanazi, en sy bestuurspan is opdrag gegee om beheer te neem van die ondersoek na die moorde. “Ons sal wag vir die ondersoek om te vorder voordat ons bespiegel oor die motief vir die voorval,” het Sitole gesê. Enigiemand met inligting wat die polisie in hul ondersoek kan bystaan word versoek om dit by Stop Misdaad by 08600 10111 aan te meld. Alle inligting sal as vertroulik hanteer word.